《跋赵宪》
宋代·刘宰

草非草，真非真。柳之骨，颜之筋，欧张瘦硬可通神。

众体备，兼众美。莫臻兴嗣书，无首亦无尾。

当年好事人，各欲徇所嗜。割截同至宝，得中固为喜。

莫将俗眼看，墨脱字已漫。当年宝匣中，什袭几岁寒。

祇今烟云披，星斗尚阑干。麟角凤觜毋轻弃，煎胶续弦端有冀。

君不见四窗宝此不宝他，固应落笔惊风雨，走龙蛇。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。